62021CJ0542
TEISINGUMO TEISMO (aštuntoji kolegija) SPRENDIMAS
2022 m. spalio 20 d. (
*1
)
„Prašymas priimti prejudicinį sprendimą – Muitų sąjunga – Bendrasis muitų tarifas – Kombinuotoji nomenklatūra – Tarifinis klasifikavimas – 8517 pozicija – 85177011 ir 85177019 subpozicijos – Maršruto parinkimo aparatų antenos“
Byloje C‑542/21
dėl Augstākā tiesa
(Senāts) (Aukščiausiasis Teismas, Latvija) 2021 m. rugpjūčio 26 d. nutartimi, kurią Teisingumo Teismas gavo 2021 m. rugpjūčio 30 d., pagal SESV 267 straipsnį pateikto prašymo priimti prejudicinį sprendimą byloje
Mikrotīkls SIA
prieš
Valsts ieņēmumu dienests
TEISINGUMO TEISMAS (aštuntoji kolegija),
kurį sudaro kolegijos pirmininko pareigas einantis N. Piçarra (pranešėjas), teisėjai N. Jääskinen ir M. Gavalec,
generalinė advokatė T. Ćapeta,
kancleris A. Calot Escobar,
atsižvelgęs į rašytinę proceso dalį,
išnagrinėjęs pastabas, pateiktas:
–
Latvijos vyriausybės, atstovaujamos J. Davidoviča ir K. Pommere,
–
Europos Komisijos, atstovaujamos L. Ozola ir M. Salyková,
atsižvelgęs į sprendimą, priimtą susipažinus su generalinės advokatės nuomone, nagrinėti bylą be išvados,
priima šį
Sprendimą
1
Prašymas priimti prejudicinį sprendimą pateiktas dėl 1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987, p. 1; 2004 m. specialusis leidimas lietuvių k., 2 sk., 2 t., p. 382), iš dalies pakeisto 2000 m. sausio 31 d. Tarybos reglamentu (EB) Nr. 254/2000 (OL L 28, 2000, p. 16; 2004 m. specialusis leidimas lietuvių k., 2 sk., 9 t., p. 357) (toliau – Reglamentas Nr. 2658/87), I priede (2012 m. spalio 9 d. Komisijos įgyvendinimo reglamente (ES) Nr. 927/2012 (OL L 304, 2012, p. 1) ir 2013 m. spalio 4 d. Komisijos įgyvendinimo reglamente (ES) Nr. 1001/2013 (OL L 290, 2013, p. 1) pateiktos redakcijos) (toliau – I priedas) esančios Kombinuotosios nomenklatūros (toliau – KN) 85177011 tarifo subpozicijos išaiškinimo.
2
Šis prašymas pateiktas nagrinėjant Mikrotīkls SIA ir Valsts ieņēmumu dienests (Valstybinė mokesčių inspekcija, Latvija; toliau – mokesčių administratorius) ginčą dėl prekių, apibūdintų kaip maršruto parinkimo aparatai, tarifinio klasifikavimo KN 85177019 subpozicijoje.
Teisinis pagrindas
SS
3
Pasaulio muitinių organizacijos (PMO) parengta Suderinta prekių aprašymo ir kodavimo sistema (toliau – SS) buvo įtvirtinta 1983 m. birželio 14 d. Briuselyje sudarytoje Tarptautinėje konvencijoje dėl suderintos prekių aprašymo ir kodavimo sistemos, kuri kartu su 1986 m. birželio 24 d. jos pakeitimo protokolu Europos ekonominės bendrijos vardu buvo patvirtinta 1987 m. balandžio 7 d. Tarybos sprendimu 87/369/EEB (OL L 198, 1987, p. 1; 2004 m. specialusis leidimas lietuvių k., 2 sk., 2 t., p. 288). Pagal šios konvencijos nuostatas PMO parengė SS paaiškinimus.
4
Pagal pirmesniame punkte nurodytos konvencijos 3 straipsnio 1 dalies a punkto 2 papunktį kiekviena susitariančioji šalis įsipareigoja taikyti bendrąsias SS aiškinimo taisykles ir visas skyrių, skirsnių bei subpozicijų pastabas, taip pat nekeisti skyrių, skirsnių, pozicijų ir subpozicijų apimties.
5
SS paaiškinimuose dėl 8517 pozicijos yra II skyrius „Kita balso, vaizdo ar kitų duomenų perdavimo arba priėmimo aparatūra, įskaitant aparatūrą, skirtą laidinio ar belaidžio tinklo ryšiui (pavyzdžiui, vietiniam ar plačiajam tinklui)“. Šio skyriaus F punkte nurodyta „radiotelefonijos ir radiotelegrafijos perdavimo ir priėmimo aparatūra“. To skyriaus G punkte nurodyta „kita ryšių aparatūra“, apibūdinta kaip „aparatūra, skirta laidinio ar belaidžio tinklo ryšiui (pavyzdžiui, vietiniam ar plačiajam tinklui), arba žodžių ar kitų garsų, vaizdų arba kitų duomenų perdavimo arba priėmimo tokiais tinklais aparatūra“. G punkto 3 papunktyje aiškiai nurodyti „maršruto parinkimo aparatai“.
KN
6
Kaip matyti iš Reglamento Nr. 2658/87 1 straipsnio 1 dalies, Europos Komisijos nustatytoje KN reglamentuojamas į Europos Sąjungą importuojamų prekių tarifinis klasifikavimas. Joje perimamos SS pozicijos ir šešių skaitmenų subpozicijos ir tik septintas ir aštuntas skaitmenys nurodo jai būdingą skirstymą.
7
Pagal Reglamento Nr. 2658/87 12 straipsnio 1 dalį kiekvienais metais Komisija priima reglamentą, kuriame pateikiama tiksli KN redakcija, nurodyta 1 straipsnyje, kartu su muito normomis, nustatytomis pagal Europos Sąjungos Tarybos ar Komisijos patvirtintas priemones. Šis reglamentas ne vėliau kaip spalio 31 d. paskelbiamas Europos Sąjungos oficialiajame leidinyje ir taikomas nuo kitų metų sausio 1 d.
8
Iš Teisingumo Teismo turimos bylos medžiagos matyti, kad pagrindinėje byloje taikytinos KN redakcijos yra pateiktos atitinkamai Įgyvendinimo reglamente Nr. 927/2012, kuriuo nuo 2013 m. sausio 1 d. buvo iš dalies pakeista KN, ir Įgyvendinimo reglamente Nr. 1001/2013, kuriuo ji buvo iš dalies pakeista nuo 2014 m. sausio 1 d. Vis dėlto pagrindinei bylai reikšmingų KN nuostatų formuluotė nepasikeitė.
9
Bendrosiose KN aiškinimo taisyklėse, pateikiamose I priedo pirmos dalies I skyriaus A poskyryje, nustatyta:
„Klasifikuojant prekes pagal [KN], turi būti vadovaujamasi šiais principais:
1.
Skyrių, skirsnių ir poskirsnių pavadinimai pateikiami tik nurodymui palengvinti; juridiniais tikslais prekių klasifikavimas turi būti nustatomas pagal pozicijų pavadinimus bei skyrių ir skirsnių pastabas ir, jeigu šiuose pozicijų pavadinimuose ir pastabose nenurodyta kitaip, vadovaujantis toliau išdėstytomis nuostatomis.
<…>
6.
Juridiniais tikslais priskiriant prekes bet kurios pozicijos subpozicijoms, vadovaujamasi subpozicijų pavadinimais ir visomis taikytinomis subpozicijų pastabomis, taip pat mutatis mutandis pirmiau išdėstytomis taisyklėmis, laikantis nuostatos, kad gali būti sugretinamos tik to paties lygio subpozicijos. Taikant šią taisyklę taip pat reikia remtis atitinkamo skyriaus ar skirsnio pastabomis, jeigu pagal kontekstą nereikalaujama kitaip.“
10
I priedo antroje dalyje „Muitų sąrašas“ yra XVI skyrius „Mašinos ir mechaniniai įrenginiai; elektros įranga; jų dalys; garso įrašymo ir atkūrimo aparatai, televizijos vaizdo ir garso įrašymo ir atkūrimo aparatai, šių gaminių dalys bei reikmenys“. Šio skyriaus 2 pastabos b punkte nurodyta:
„Atsižvelgiant į šio skyriaus 1 pastabą, 84 skirsnio 1 pastabą ir 85 skirsnio 1 pastabą, mašinų dalys <…> turi būti klasifikuojamos vadovaujantis šiomis taisyklėmis:
<…>
b)
kitos dalys, kurios vien tik arba daugiausia skirtos tam tikros rūšies mašinoms arba mašinų grupei, klasifikuojamoms toje pačioje pozicijoje <…>, turi būti klasifikuojamos kartu su tos rūšies mašinomis <…>. Tačiau dalys, kurios, sprendžiant pagal pagrindinę jų paskirtį, vienodai tinka naudoti ir kartu su dirbiniais, klasifikuojamais 8517 pozicijoje, ir kartu su dirbiniais, klasifikuojamais 8525–8528 pozicijose, turi būti klasifikuojamos 8517 pozicijoje <…>“
11
Minėtame skyriuje yra 85 skirsnis „Elektros mašinos ir įranga bei jų dalys; garso įrašymo ir atkūrimo aparatai, televizijos vaizdo ir garso įrašymo ir atkūrimo aparatai, šių gaminių dalys ir reikmenys“. Šis skirsnis taip pat apima KN 8517 poziciją, kuri išdėstyta taip:
KN kodas
Aprašymas
Konvencinė muito norma (%)
Papildomas matavimo vienetas
8517
Telefono aparatai, įskaitant koriniams tinklams arba kitiems belaidžiams tinklams skirtus telefonus; kita balso, vaizdo arba kitų duomenų perdavimo ar priėmimo aparatūra, įskaitant aparatūrą, skirtą laidinio ar belaidžio tinklo ryšiui (pavyzdžiui, vietiniam ar plačiajam tinklui), išskyrus perdavimo arba priėmimo aparatūrą, klasifikuojamą 8443, 8525, 8527 arba 8528 pozicijoje:
<…>
<…>
<…>
<…>
– Kita balso, vaizdo ar kitų duomenų perdavimo arba priėmimo aparatūra, įskaitant aparatūrą, skirtą laidinio ar belaidžio tinklo ryšiui (pavyzdžiui, vietiniam ar plačiajam tinklui):
<…>
<…>
<…>
<…>
8517 62 00
– – Balso, vaizdo ar kitų duomenų priėmimo, keitimo ir perdavimo arba atkūrimo aparatūra, įskaitant komutatorius ir maršruto parinkimo aparatus
Neapmuitinama
-
8517 69
– – Kiti:
<…>
<…>
<…>
<…>
– – – Radiotelefonijos arba radiotelegrafijos imtuvai:
8517 69 31
– – – – Nešiojamieji radijo ieškai, aliarmo arba pranešimų gavikliai
Neapmuitinama
p/st
8517 69 39
– – – – Kiti
9,3
p/st
8517 69 90
– – – – Kiti
Neapmuitinama
-
8517 70
Dalys:
– – Visų rūšių antenos ir antenų atšvaitai; dalys, tinkamos naudoti kartu su šiais įtaisais:
8517 70 11
– – – Antenos, skirtos radiotelegrafo arba radiotelefono aparatams
Neapmuitinama
–
<…>
<…>
<…>
<…>
8517 70 19
– – – Kitos
3,6
–
8517 70 90
– – Kitos
Neapmuitinama
–
12
Pagal Reglamento Nr. 2658/87 9 straipsnio 1 dalies a punkto antrą įtrauką KN paaiškinimus tvirtina Komisija. Pagrindinėje byloje reikšmingi 2011 m. gegužės 6 d.Europos Sąjungos oficialiajame leidinyje (OL C 137, 2011, p. 1) paskelbti paaiškinimai dėl, pirma, KN 85176200 subpozicijos, kurios antros pastraipos 6 punkte nurodyti „maršruto parinkimo aparatai“, ir, antra, dėl KN 85176939 ir 85176990 subpozicijų, iš kurių kiekvienoje pateiktas radiotelefono arba radiotelegrafo aparatų, atliekančių atitinkamai balso, vaizdo arba kitų duomenų priėmimo ir balso, vaizdo arba kitų duomenų perdavimo funkcijas, sąrašas.
Pagrindinė byla ir prejudicinis klausimas
13
Nuo 2013 m. sausio 7 d. iki 2014 m. spalio 27 d.Mikrotīkls deklaravo prekes – „maršruto parinkimo aparatų antenas ir jų dalis“, kurios, išleidžiant jas į laisvą apyvartą, buvo klasifikuotos KN 85177011 subpozicijoje, apimančioje „[a]ntenas, skirtas radiotelegrafo arba radiotelefono aparatams“; šioms prekėms taikoma 0 % importo muito norma.
14
2016 m. sausio 29 d. mokesčių administratorius nusprendė, kad tos prekės, atsižvelgiant į jų esmines savybes ir KN 8517 pozicijos struktūrą, siejamą su SS paaiškinimais, negali būti klasifikuojamos KN 85177011 subpozicijoje. Mokesčių administratoriaus teigimu, KN ir SS skiria radiotelegrafo arba radiotelefono aparatus ir maršruto parinkimo aparatus; pastarieji laikomi atskira ryšių aparatūra, konfigūruota ryšiui vietiniame (LAN) ir (arba) plačiajame (WAN) tinkle. Todėl maršruto parinkimo aparatų antenos ir jų dalys turėtų būti klasifikuojamos KN 85177019 subpozicijoje kaip „kitos“ antenos ir antenų atšvaitai bei jų dalys, tinkamos naudoti kartu su šiais įtaisais, ir joms turėtų būti taikoma 3,6 % importo muito norma. Taigi mokesčių administratorius įpareigojo Mikrotīkls sumokėti 22493,03 EUR pagrindinę importo muito sumą ir 4723,51 EUR pagrindinę pridėtinės vertės mokesčio (PVM) sumą, taip pat baudą ir delspinigius.
15
Mikrotīkls šį sprendimą apskundė, o vėliau pateikė apeliacinį skundą; jį Administratīvā apgabaltiesa (apygardos administracinis teismas, Latvija) 2018 m. vasario 12 d. sprendimu atmetė. Tas teismas pažymėjo, kad kitų valstybių narių muitinės taip pat klasifikavo maršruto parinkimo aparatų antenas ir jų dalis KN 85177019 subpozicijoje ir kad KN 85176939 ir 85176990 subpozicijų paaiškinimai patvirtina, kad radiotelegrafo arba radiotelefono aparatai turi būti klasifikuojami KN atskirai nuo maršruto parinkimo aparatų.
16
Šį sprendimą Mikrotīkls kasacine tvarka apskundė Augstākā tiesa (Senāts) (Aukščiausiasis Teismas, Latvija), prašymą priimti prejudicinį sprendimą pateikusiam teismui; bendrovė nurodė, kad mokesčių administratorius ir Administratīvā apgabaltiesa (apygardos administracinis teismas) neatsižvelgė, be kita ko, į I priedo XVI skyriaus 2 pastabos b punktą, KN 85176200 ir 85177011 subpozicijas bei SS ir KN 8517 pozicijos paaiškinimus.
17
Prašymą priimti prejudicinį sprendimą pateikęs teismas laikosi nuomonės, kad maršruto parinkimo aparatai, pavyzdžiui, tokie, kokius gamina Mikrotīkls, priskiriami KN 85176200 subpozicijai kaip „maršruto parinkimo aparatai“. Nacionalinis teismas remiasi I priedo XVI skyriaus 2 pastabos b punktu ir klausia, ar šiai subpozicijai priskiriamos aparatų dalys turi būti klasifikuojamos toje pačioje subpozicijoje kartu su šiais aparatais.
18
Be to, tam teismui kyla klausimas, ar maršruto parinkimo aparatų antenos turėtų būti klasifikuojamos KN 85177011 subpozicijoje kaip „antenos, skirtos radiotelegrafo arba radiotelefono aparatams“ (taip teigia Mikrotīkls), ar KN 85177019 subpozicijoje kaip „kitos“ KN 8517 pozicijai priskiriamų aparatų antenos.
19
Šiomis aplinkybėmis Augstākā tiesa (Senāts) (Aukščiausiasis Teismas, Latvija) nutarė sustabdyti bylos nagrinėjimą ir pateikti Teisingumo Teismui šį prejudicinį klausimą:
„Ar [KN] turi būti aiškinama taip, kad <…> 85177011 subpozicijai gali būti priskiriamos maršruto parinkimo aparatų, konfigūruotų ryšiui vietiniame (LAN) ir (arba) plačiajame (WAN) tinkle, antenos?“
Dėl prejudicinio klausimo
20
Savo klausimu prašymą priimti prejudicinį sprendimą pateikęs teismas siekia išsiaiškinti, ar KN 85177011 subpozicija turi būti aiškinama kaip apimanti maršruto parinkimo aparatų, konfigūruotų ryšiui vietiniame (LAN) ir (arba) plačiajame (WAN) tinkle, antenas.
21
Visų pirma reikia priminti, kad Teisingumo Teismas, gavęs prašymą priimti prejudicinį sprendimą dėl tarifinio klasifikavimo, turi veikiau suteikti informacijos prašymą priimti prejudicinį sprendimą pateikusiam teismui apie kriterijus, kurių taikymas jam leistų tinkamai klasifikuoti atitinkamus gaminius pagal KN, o ne betarpiškai juos klasifikuoti. Šią klasifikaciją lemia visiškai faktinė išvada, kurios Teisingumo Teismas, nagrinėdamas prašymą priimti prejudicinį sprendimą, neturi vertinti (šiuo klausimu žr. 2020 m. birželio 18 d. Sprendimo Hydro Energo, C‑340/19, EU:C:2020:488, 33 punktą ir jame nurodytą jurisprudenciją).
22
Taip pat reikia priminti, kad pagal 1 bendrąją KN aiškinimo taisyklę prekių tarifinis klasifikavimas nustatomas pagal šios nomenklatūros pozicijų pavadinimus ir skyrių ar skirsnių pastabas. Siekiant užtikrinti teisinį saugumą ir lengvesnę kontrolę, šių prekių tarifinį klasifikavimą lemiantis kriterijus paprastai turi būti nustatytas atsižvelgiant į šių prekių objektyvius požymius ir objektyvias savybes, išvardytas minėtos nomenklatūros pozicijos aprašyme ir atitinkamų skyrių ar skirsnių pastabose. Atitinkamų gaminių paskirtis gali būti objektyvus klasifikavimo kriterijus, jeigu ji būdinga šiems gaminiams; tai vertintina atsižvelgiant į gaminių charakteristikas ir objektyvias savybes (šiuo klausimu žr. 2021 m. birželio 3 d. Sprendimo Flavourstream, C‑822/19, EU:C:2021:444, 34 punktą ir 2021 m. spalio 28 d. Sprendimo KAHL ir Roeper, C‑197/20 ir C‑216/20, EU:C:2021:892, 31 punktą).
23
Be to, Teisingumo Teismas ne kartą nusprendė, kad nors SS ir KN paaiškinimai neturi privalomosios teisinės galios, jie yra svarbi bendrojo muitų tarifo vienodo taikymo užtikrinimo priemonė ir, kaip tokie, suteikia jam aiškinti tinkamos informacijos (šiuo klausimu žr. 2020 m. birželio 18 d. Sprendimo Hydro Energo, C‑340/19, EU:C:2020:488, 36 punktą ir 2021 m. spalio 28 d. Sprendimo KAHL ir Roeper, C‑197/20 ir C‑216/20, EU:C:2021:892, 32 punktą). KN paaiškinimai, kurie nepakeičia SS paaiškinimų, laikytini papildančiais pastaruosius ir naudotini kartu su jais (2018 m. rugsėjo 13 d. Sprendimo Vision Research Europe, C‑372/17, EU:C:2018:708, 23 punktas ir jame nurodyta jurisprudencija).
24
Kadangi ginčas pagrindinėje byloje susijęs su aptariamų prekių tarifiniu klasifikavimu KN 8517 pozicijos šešių ir aštuonių skaitmenų subpozicijose, reikia priminti, kad toks klasifikavimas pagal 6 bendrąją KN aiškinimo taisyklę nustatomas remiantis šių subpozicijų pavadinimais ir jų pastabomis; taip pat galima atsižvelgti į atitinkamų skyrių ir skirsnių pastabas, jei nėra numatyta kitaip.
25
Prašymą priimti prejudicinį sprendimą pateikęs teismas remiasi I priedo XVI skyriaus 2 pastabos b punktu ir mano, kad, kadangi Mikrotīkls gaminami maršruto parinkimo aparatai klasifikuojami KN 85176200 subpozicijoje kaip „balso, vaizdo ar kitų duomenų priėmimo, keitimo ir perdavimo arba atkūrimo aparatūra, įskaitant komutatorius ir maršruto parinkimo aparatus“, pagrindinėje byloje aptariamos maršruto parinkimo aparatų antenos, kaip ir šie maršruto parinkimo aparatai, turi būti klasifikuojami šioje subpozicijoje.
26
Iš šios 2 pastabos b punkto matyti, kad jeigu atitinkamos mašinos dalys „vien tik arba daugiausia skirtos tam tikros rūšies mašinoms arba mašinų grupei, klasifikuojamoms toje pačioje pozicijoje“, tokios dalys paprastai klasifikuojamos kartu su tos rūšies mašinomis arba vienoje iš toje pastaboje minimų pozicijų (šiuo klausimu žr. 2014 m. gegužės 15 d. Sprendimo Data I/O, C‑297/13, EU:C:2014:331, 46 punktą).
27
Vis dėlto iš KN 8517 pozicijos matyti, kad šiai pozicijai priskiriamų prekių dalys klasifikuojamos konkrečioje KN subpozicijoje, t. y. 851770 subpozicijoje, skirtoje „dalims“. Vadinasi, maršruto parinkimo aparatų antenų negalima klasifikuoti KN 85176200 subpozicijoje, kuriai priskiriami tokie aparatai.
28
Kadangi šios antenos nėra aiškiai nurodytos nė vienoje KN 8517 pozicijos aštuonių skaitmenų subpozicijoje, kyla klausimas, ar jos turi būti klasifikuojamos kaip „antenos, skirtos radiotelegrafo arba radiotelefono aparatams“, kaip tai suprantama pagal KN 85177011 subpoziciją, ar kaip „kitos“ antenos, kaip tai suprantama pagal KN 85177019 subpoziciją (ši yra likutinio pobūdžio).
29
Siekiant atsakyti į šį klausimą, svarbu pažymėti, kad sąvoka „radiotelegrafo arba radiotelefono aparatai“, kaip ji suprantama pagal KN 8517 poziciją, neapima „maršruto parinkimo aparatų“. Kaip minėta šio sprendimo 27 punkte, šie aparatai klasifikuojami KN 85176200 subpozicijoje. Vis dėlto „radiotelefonijos arba radiotelegrafijos imtuvai“ klasifikuojami arba 85176931 subpozicijoje („Nešiojamieji radijo ieškai, aliarmo arba pranešimų gavikliai“) arba KN 85176939 subpozicijoje („Kiti“), o „kiti“ radiotelefono arba radiotelegrafo aparatai, visų pirma atliekantys balso, vaizdo ar kitų duomenų perdavimo funkcijas, priskiriami KN 85176990 subpozicijai.
30
Šias išvadas patvirtina KN paaiškinimai. KN 85176200 subpozicijos paaiškinimų antrosios pastraipos 6 punkte nurodyti „maršruto parinkimo aparatai“, o kiekvienos KN 85176939 ir 85176990 subpozicijų paaiškinimuose pateikiamas radiotelefono arba radiotelegrafo aparatų, atliekančių atitinkamai balso, vaizdo ar kitų duomenų priėmimo ir balso, vaizdo ar kitų duomenų perdavimo funkcijas, sąrašas.
31
Be to, SS 8517 pozicijos paaiškinimų II skyriaus F punkte nurodyta „radiotelefonijos ir radiotelegrafijos perdavimo ir priėmimo aparatūra“, o G punkte – „kita ryšių aparatūra“, o ši apibūdinta kaip „aparatūra, skirta laidinio ar belaidžio tinklo ryšiui (pavyzdžiui, vietiniam ar plačiajam tinklui), arba žodžių ar kitų garsų, vaizdų arba kitų duomenų perdavimo arba priėmimo tokiais tinklais aparatūra“, ir tarp jos šio G punkte 3 papunktyje aiškiai įvardyti „maršruto parinkimo aparatai“.
32
Kadangi KN 85177011 subpozicijos negalima aiškinti taip, kad ji apima maršruto parinkimo aparatų antenas, nes tokių antenų negalima prilyginti „antenoms, skirtoms radiotelegrafo arba radiotelefono aparatams“, likutinė KN 85177019 subpozicija turi būti aiškinama taip, kad šios antenos priskiriamos pastarajai subpozicijai.
33
Atsižvelgiant į visus pirmiau išdėstytus motyvus, į pateiktą klausimą reikia atsakyti, kad KN 85177011 subpozicija turi būti aiškinama taip: jai nepriskiriamos maršruto parinkimo aparatų, konfigūruotų ryšiui vietiniame (LAN) ir (arba) plačiajame (WAN) tinkle, antenos.
Dėl bylinėjimosi išlaidų
34
Kadangi šis procesas pagrindinės bylos šalims yra vienas iš etapų prašymą priimti prejudicinį sprendimą pateikusio teismo nagrinėjamoje byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui, išskyrus tas, kurias patyrė minėtos šalys, nėra atlygintinos.
Remdamasis šiais motyvais, Teisingumo Teismas (aštuntoji kolegija) nusprendžia:
1987 m. liepos 23 d. Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo, iš dalies pakeisto 2000 m. sausio 31 d. Tarybos reglamentu (EB) Nr. 254/2000, I priede (2012 m. spalio 9 d. Komisijos įgyvendinimo reglamente (ES) Nr. 927/2012 ir 2013 m. spalio 4 d. Komisijos įgyvendinimo reglamente (ES) Nr. 1001/2013 pateiktos redakcijos) esanti Kombinuotosios nomenklatūros 85177011 subpozicija
turi būti aiškinama taip:
jai nepriskiriamos maršruto parinkimo aparatų, konfigūruotų ryšiui vietiniame (LAN) ir (arba) plačiajame (WAN) tinkle, antenos.
Parašai.
(
*1
)	Proceso kalba: latvių.